Broj: 711-I-31-M-77-20/21-04-11

Zagreb, 21. kolovoza 2020.g.

**Povjerenstvo za odlučivanje o sukobu interesa** **(u daljnjem tekstu: Povjerenstvo)** usastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2., Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnice Andreje Marić, zastupnice u Hrvatskom saboru**, za davanjem mišljenja Povjerenstva, na 95. sjednici, održanoj dana 21. kolovoza 2020.g., daje sljedeće:

**MIŠLJENJE**

1. **Dužnosnica Andreja Marić, zastupnica u Hrvatskom saboru, može za vrijeme obnašanja dužnosti zastupnice u Hrvatskom saboru biti zaposlena kao liječnica u Županijskoj bolnici Čakovec, u kojem slučaju se upućuje dužnosnica da su za pitanje primanja naknade plaće u Hrvatskom saboru u konkretnom slučaju relevantne odredbe članka 3. i 4. Zakona o pravima i dužnostima zastupnika u Hrvatskom saboru („Narodne novine“ broj 55/00, 107/01, 86/09, 86/09, 91/10, 49/11, 12/12, 102/14, 44/17.), koje Povjerenstvo tumači kao lex specialis.**
2. **Dužnosnica Andreja Marić, zastupnica u Hrvatskom saboru, na temelju članka 13. stavaka 2. i 3. ZSSI-a, može istovremeno uz obnašanje dužnosti zastupnice u Hrvatskom saboru obavljati poslove predavača na edukativnim predavanjima namijenjenim zdravstvenim djelatnicima te sudjelovati u provođenju kliničkog ispitivanja lijeka, u smislu znanstvene, istraživačke i edukacijske djelatnosti, te za isto primati naknadu.**
3. **Na temelju članka 13. stavka 4. ZSSI-a dužnosnica je obvezna u izvješću o imovinskom stanju prijaviti Povjerenstvu prihode i naknade stečene na temelju obavljanja poslova iz točke I. ove izreke, istekom godine u kojoj su prihodi ostvareni.**

Obrazloženje

Zahtjev za davanjem mišljenja Povjerenstva podnijela je dužnosnica Andreja Marić, zastupnica u Hrvatskom saboru. U knjigama ulazne pošte zahtjev je zaprimljen pod poslovnim brojem 711-U-2796-M-77/20-01-2 dana 11. kolovoza 2020.g., povodom kojeg se vodi predmet broj M-77/20.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona. Uvidom u Registar dužnosnika, koji ustrojava i vodi Povjerenstvo, utvrđeno je da Andreja Marić obnaša zastupnice u Hrvatskom saboru od 22. srpnja 2020.g. Stoga je Andreja Marić, povodom obnašanja navedene dužnosti, obvezna postupati sukladno odredbama ZSSI-a..

Podnositeljica u zahtjevu za davanjem mišljenja navodi kako je zaposlena u Županijskoj bolnici Čakovec, kao primarijus, spec. interne medicine, subspec. endokrinologije i dijabetologije te je izabrala opciju "razlika plaće". Plaća u Bolnici je manja nego zastupnička naknada, a budući da joj je važno nastaviti raditi s pacijentima koliko će maksimalno stići, dogovoreno je s Bolnicom da će joj isplatiti onoliko sati koliko mjesečno odradi, a razliku plaće ostvarit će u Hrvatskom Saboru. Pravna služba Hrvatskog Sabora potvrdila je navedenu opciju. Dužnosnica dalje traži mišljenje može li kao novoizabrana zastupnica u Hrvatskom saboru ostvarivati dosadašnje dodatne prihode kao liječnica. Naime, za sve dosadašnje dodatne prihode sklapani su ugovori (obično Ugovor o autorskom djelu) i uredno su plaćeni svi porezi. Dodatni prihodi su bili za: sponzorirana edukativna predavanja (farmaceutske tvrtke) namijenjena zdravstvenim djelatnicima vezano uz pojedini lijek koji primjenjujemo u liječenju bolesnika; zatim stručna edukativna predavanja namijenjena zdravstvenim djelatnicima i pacijentima (na određenu stručnu temu, bez spominjanja imena lijekova), plaćena od strane farmaceutskih tvrtki; prisustvovanje stručnim/znanstvenim kongresima i simpozijima uz aktivno sudjelovanje kao predavač/ slušač, plaćena kotizacija i smještaj od strane farmaceutskih tvrtki; provođenje kliničkog istraživanja – dužnosnica je glavni istraživač u do sada više različitih istraživanja od 2011.g. (trenutno je u tijeku istraživanje koje se provodi od 1/2018., bolesnici pohađaju redovite vizite, trajat će još oko 2 godine, uzorci krvi testiraju se u neovisnom laboratoriju van Hrvatske. Ugovor je potpisan između naručitelja ispitivanja, Bolnice i dužnosnice kao nositelja studijskog tima.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti. Člankom 13. stavkom 4. ZSSI-a propisano je da su dužnosnici obvezni prijaviti Povjerenstvu prihode iz članka 13. stavka 2. i 3. ZSSI-a.

Uvidom u podneseno Izvješće o imovinskom stanju dužnosnice Andreje Marić utvrđeno je kako dužnosnica uz dužnost zastupnice u Hrvatskom saboru obavlja i poslove liječnika u bolnici - Županijska bolnica Čakovec, za što prima plaću.

Člankom 3. Zakona o pravima i dužnostima zastupnika u Hrvatskom saboru („Narodne novine“ broj 55/00, 107/01, 86/09, 86/09, 91/10, 49/11, 12/12, 102/14, 44/17, dalje u tekstu: ZPDZHS) propisano je da zastupnik na osnovi obnašanja zastupničke dužnosti uz prava i obveze utvrđene posebnim propisima ima, između ostalog, pravo na plaću, odnosno razliku plaće ako je plaća koju zastupnik ostvaruje po drugoj osnovi manja. Člankom 4. Zakona o pravima i dužnostima zastupnika u Hrvatskom saboru propisano je da zastupnik ima pravo na plaću koja se utvrđuje prema odredbama Zakona o obvezama i pravima državnih dužnosnika, a ukoliko ne ostvaruje plaću na temelju obnašanja zastupničke dužnosti ima pravo na razliku plaće koju bi ostvario na temelju obnašanja zastupničke dužnosti i plaće koju ostvaruje po drugoj osnovi, ako je plaća koju ostvaruje po drugoj osnovi manja.

Povjerenstvo tumači da, iako je člankom 13. stavkom 2. ZSSI-a propisano kako dužnosnici koji profesionalno obnašaju javnu dužnost ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja, osim ako Povjerenstvo na prethodni zahtjev dužnosnika ne utvrdi da predmetni poslovi ne utječu na zakonito obnašanje javne dužnosti, u ovom su slučaju relevantne odredbe Zakona o pravima i dužnostima zastupnika u Hrvatskom saboru, koje Povjerenstvo u ovom slučaju tumači kao lex specialis. Sukladno članku 3. i članku 4. Zakona o pravima i dužnostima zastupnika u Hrvatskom saboru, dužnosnica u slučaju da prima plaću za poslove liječnice u Županijskoj bolnici Čakovec ne bi mogla primati punu plaću za obnašanje dužnosti zastupnika u Hrvatskom saboru, već samo razliku plaće sukladno navedenim odredbama.

S obzirom da je člankom 13. stavkom 4. ZSSI-a propisano kako su dužnosnici obvezni prijaviti Povjerenstvu prihode koje ostvaruju pored plaće ili naknade za obnašanje javne dužnosti, Povjerenstvo ukazuje dužnosnici da je obvezna prijaviti Povjerenstvu prihode koje će ostvariti obavljanjem poslova liječnice u Županijskoj Bolnici Čakovec.

Nadalje, Člankom 13. stavkom 3. ZSSI-a propisano je da prethodno odobrenje Povjerenstva iz članka 13. stavka 2. ZSSI-a nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje prihoda po osnovi autorskih, patentnih i sličnih prava intelektualnog i industrijskog vlasništva, te za stjecanja prihoda i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje. Stavkom 4. navedenog članka propisano je da su dužnosnici obvezni prijaviti Povjerenstvu prihode koje stječu obavljanjem djelatnosti iz stavka 3. toga članka.

Iz navoda dužnosnice u predmetnom zahtjevu za davanjem mišljenja, Povjerenstvo zaključuje kako se u slučaju poslova predavača na edukativnim predavanjima namijenjenim zdravstvenim djelatnicima te sudjelovanja u provođenju kliničkog ispitivanja lijeka, a obzirom na sadržaj, način i kontinuitet obavljanja navedenih poslova, radi o poslovima u smislu znanstvene, istraživačke i edukacijske djelatnosti te dužnosnica iste može obavljati i za isto primati naknadu, uz obvezu da navedene prihode prijavi Povjerenstvu istekom godine u kojoj su prihodi ostvareni.

Povjerenstvo dalje ističe kako je člankom 11. stavkom 1. ZSSI-a propisano da se darom u smislu toga Zakona smatra novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju.

Člankom 5. stavkom 3. ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Dužnosnici ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

U obnašanju dužnosti na koju je izabran od strane građana, dužnosnik je prije svega pozvan štititi javni interes i donositi odluke u javnom interesu kao i prepoznavati i pravilno upravljati svim onim situacijama u kojima bi mogao nastati dojam da je koristio obnašanje dužnosti za osobni probitak. U obnašanju dužnosti dužnosnik je dužan djelovati nepristrano i jednako prema svima, jer se dužnost obnaša u javnom interesu i time opravdava povjerenje građana u njega koje su mu izborom povjerili.

Dužnosnici su dužni obnašati dužnost na način koji ne može pobuditi opravdanu sumnju u objektivnost njihova postupanja u odnosu na pravne ili fizičke osobe na čije djelovanje mogu utjecati donošenjem odluka, a do čega može doći ukoliko nastane negativni dojam da su ostvarili neko pravo koje pod istim uvjetima ne bi ostvarili drugi građani, odnosno koje ne bi ostvarili da od građana nisu izabrani na javnu dužnost. Na taj im je način od građana ukazano povjerenje koje može biti narušeno ukoliko pod opisanim okolnostima nastaje kod dužnosnika odnos zavisnosti prema davatelju stipendije.

U obnašanju dužnosti zastupnice u Hrvatskom saboru dužnosnica sudjeluje u donošenju zakona kojima se, između ostalog, uređuje i poslovanje farmaceutskih tvrtki, odnosno uređuje se područje koje je ujedno i područje poslovne djelatnosti tih tvrtki. Stoga bi dužnosnica trebala voditi računa da prilikom sudjelovanja na stručnim/znanstvenim kongresima sponzoriranim od strane farmaceutskih tvrtki postupa na način kojim bi se izbjegla dovesti se u bilo kakav odnos zavisnosti, koji bi mogao utjecati na objektivnost u obnašanju dužnosti zastupnika u Hrvatskom saboru. U tom smislu, upućuje se dužnosnica da u slučaju prisustvovanja sponzoriranim kongresima, na kojima ne sudjeluje kao predavač, već samo kao sudionik, ne primi uslugu plaćanja kotizacije i/ili smještaja, jer bi se isto moglo smatrati nedopuštenim darom u smislu članka 11. ZSSI-a, već da predmetne troškove snosi sama.

U smislu gore navedenog, dužnosnica je prilikom obnašanja dužnosti zastupnice u Hrvatskom saboru (raspravljanja, glasanja, rada u Odborima i dr.) dužna voditi računa o okolnostima obavljanja ovih drugih poslova dužnosnice, odnosno poduzeti sve potrebne radnje kako bi se u nekom konkretnom postupanju dužnosnice, prilikom obnašanja dužnosti zastupnice u Hrvatskom saboru, zaštitila njena vjerodostojnost i objektivnost u postupanju. U slučaju dvojbe o postupanju u konkretnoj situaciji, upućuje se dužnosnica da se obrati Povjerenstvu sa zahtjevom za davanjem mišljenja u vezi te konkretne situacije.

Slijedom svega navedenog Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković , dipl. iur.

Dostaviti:

1. Dužnosnica Andreja Marić, elektroničkom dostavom
2. Objava na internetskoj stranici Povjerenstva
3. Pismohrana